钦定古今图书集成/明伦汇编/官常典/第777卷 > 王淮之
## 钦定古今图书集成/明伦汇编/官常典/第777卷 > 王淮之

按《宋书》本传，“淮之字元曾，琅邪临沂人。高祖彬，尚书
仆射。曾祖彪之，尚书令。祖临之、父纳之，并御史中丞。
彪之博闻多识，练悉朝仪，自是家世相传，并谙江左
旧事，缄之青箱，世人谓之王氏青箱学。淮之兼明《礼
传》，赡于文辞。起家为本国右常侍，桓元大将军行参
军。元篡位，以为尚书祠部郎。义熙初，又为尚书中兵”
郎，迁参高祖车骑中军军事，丹阳丞，中军太尉主簿。
出为山阴令，有能名。预讨卢循功，封都亭侯。又为高
祖镇西平北太尉参军，尚书左丞，本郡大中正。宋台
建，除御史中丞，为僚友所惮。淮之父纳之，祖临之，曾
祖彪之，至淮之四世居此职。淮之尝作五言，范泰嘲
之曰：“卿唯解弹事耳。”淮之正色答：“犹差卿。”世载雄狐，
坐世子右卫率谢灵运杀人不举免官。高祖受命，拜
黄门侍郎。永初二年，奏曰：“郑元注《礼》，三年之丧，二十
七月而吉。古今学者多谓得礼之宜。晋初用王肃议，
祥禫共月，故二十五月而除。遂以为制。江左以来，唯
晋朝施用，搢绅之士多遵元义。夫先王制礼，以大顺
群心，丧也宁戚，著自前训。今大宋开泰，品物遂理，愚
谓宜同即物情，以元义为制，朝野一礼，则家无殊俗。”
从之。迁司徒左长史，出为始兴太守。元嘉二年，为江
夏王义恭抚军长史、历阳太守，行州府之任，绥怀得
理，军民便之。寻入为侍中。明年，徙为都官尚书，改领
吏部。性峭急，颇失搢绅之望，出为丹阳尹。淮之究识
旧仪，问无不对。时大将军彭城王义康录尚书事，每
叹曰：“何须高论元虚，正得如王淮之两三人，天下便
治矣。”然寡乏风素，不为时流所重。撰《仪注》，朝廷至今
遵用之。十年卒，时年五十六。追赠太常。子兴之，征卤